ישיבת מליאה, כנסת 24, פרוטוקול מספר 2, 2021-04-07 00:00

יריב לוין: חברות וחברי הכנסת, היום יום רביעי, כ"ה בניסן התשפ"א, 7 באפריל 2021.

יריב לוין: אני פותח את הישיבה.

יריב לוין: בפתח הישיבה אני מבקש להודות לכל עובדות ועובדי הכנסת, כמובן למנכ"ל, למזכירת הכנסת, לראש הטקס, לקצין ולכל מי שעסק בארגון ישיבת הפתיחה אתמול.

יריב לוין: אני חושב שהם עשו באמת עבודה יוצאת מן הכלל, ואני מניח שבשם כולם אנחנו מודים להם על כל המאמץ הגדול שנעשה.

יריב לוין: אנחנו נפתח בהודעה של מזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונח היום על שולחן הכנסת מזכר הבנות בתחומי הבזק, טכנולוגיות המידע ושירותי הדואר עם ממשלת ממלכת בחריין.

ירדנה מלר-הורוביץ: תודה.

יריב לוין: תודה רבה.

יריב לוין: זו גם דרך יפה לפתוח את דיוני הכנסת העשרים-וארבע.

יריב לוין: אני מזמין עכשיו את שרת התפוצות עומר ינקלביץ' למסור דיווח על פעולות משרדה בממשלה השלושים-וחמש, בבקשה.

התפוצות עומר ינקלביץ': תודה רבה, אדוני, מכובדיי.

התפוצות עומר ינקלביץ': תודה רבה, גברתי.

התפוצות עומר ינקלביץ': אדוני יושב-ראש הכנסת מר יריב לוין, מזכירת הכנסת היקרה, חברותיי וחבריי חברי הכנסת, לפני כשנתיים עמדתי ממש כאן על בימת הכנסת בנאום הבכורה וסיפרתי לכם על אבי, על אבא שלי, שהיה שחקן במקצועו ובנשמתו.

התפוצות עומר ינקלביץ': לאחר שהוא בחר לחזור בתשובה הוא נאלץ לעשות את הבחירה הכואבת ולוותר על האהבה שלו למשחק ולאומנות, כי הוא בחר באורח חיים אמוני.

התפוצות עומר ינקלביץ': היום אני עומדת כאן ומבקשת לספר לכם על שלושת ילדיי – אני מתרגשת – אביגדור, גדליה ויעל, שלושת ילדיי הגדולים.

התפוצות עומר ינקלביץ': יש לי עוד שתיים קטנות.

התפוצות עומר ינקלביץ': אביגדור הוא בחור ישיבה וסטודנט להנדסה כימית באוניברסיטת אריאל כחלק ממסלול עתודה של צה"ל.

התפוצות עומר ינקלביץ': גדליה הוא לוחם מצטיין ומפקד כיתה ביחידת ח"ץ בצנחנים, בצנחנים החרדים, ח"ץ.

התפוצות עומר ינקלביץ': ויעל בדיוק כעת הגיעה לארץ לחופשת מולדת משנת שליחות של התנדבות בקהילה היהודית באטלנטה.

התפוצות עומר ינקלביץ': אני נרגשת לספר לכם שילדיי כבר לא נאלצו לוותר על הקידום והמימוש האישי והמקצועי שבו בחרו כפי שאבי נאלץ לעשות.

התפוצות עומר ינקלביץ': הם בחרו בדרכם, ומצליחים, בעזרת השם, גם לשמור על אורח חיים אמוני וגם להשפיע ולממש את עצמם, כל אחת ואחד בדרכו ועל פי בחירתו.

התפוצות עומר ינקלביץ': זו מהות הבשורה ששאפתי להביא איתי לפוליטיקה הישראלית.

התפוצות עומר ינקלביץ': קיוויתי כבר אז שאם רק נרצה ואם נדע לעשות את ההתאמות הנכונות ולהנגיש כלים והזדמנויות, ניתן יהיה לשלב אוכלוסיות מהפריפריה החברתית של ישראל בכל רובדי העשייה הציבורית, המקצועית, החברתית והתעסוקתית – לא כטובה, לא מרחמים, אלא מתוך הבנה שמדובר באנשים מוכשרים, בעלי יכולות מקצועיות, שווים בין שווים.

התפוצות עומר ינקלביץ': את המסר הזה קידמתי עוד כמייסדת עמותה חברתית לקידום אוכלוסיות מודרות, ובהמשך – כחברת כנסת וכשרה.

התפוצות עומר ינקלביץ': ביקשתי להביא בעצמי את הבשורה ולהוכיח שזה אפשרי, שגם אישה חרדית – שגם אישה, פסיק, חרדית – יכולה להשתלב בליבת העשייה של הפוליטיקה של מדינת ישראל, לשבת סביב שולחן מקבלי ההחלטות ומקדמי המדיניות ולהיות שרה בממשלת ישראל.

התפוצות עומר ינקלביץ': בדרך למימוש המטרה הזו נחשפתי לצדדים הפחות-נעימים של חלקים מהחברה הישראלית.

התפוצות עומר ינקלביץ': דווקא אלו שמדברים גבוהה-גבוהה על שילוב נשים ומגנים את החרדים על כך שאינם משתלבים, דווקא הם היו ששלחו בי את החיצים הכי רעילים ומלאי השנאה.

התפוצות עומר ינקלביץ': דווקא לליברלים הללו לא הייתה מילת הגנה על אישה שהעזה לצאת מהריבועים המקטלגים, מהסטיגמות המגבילות, ולהשתלב במיינסטרים ולהשפיע מבפנים.

התפוצות עומר ינקלביץ': איך אפשר לדבר על תקרת הזכוכית של נשים ושל מיעוטים מצד אחד ומהצד השני לשים רגליים למי שמנסה לשבור אותה?

התפוצות עומר ינקלביץ': ובשם מה הם עשו את זה בדיוק, בשם הפלורליזם, הליברליזם?

התפוצות עומר ינקלביץ': בשם הנאורות?

התפוצות עומר ינקלביץ': בשם זכויות האדם וקידום שוויון ההזדמנויות בחברה?

התפוצות עומר ינקלביץ': בשם מה?

התפוצות עומר ינקלביץ': שלא תטעו.

התפוצות עומר ינקלביץ': הם ממש לא שברו אותי.

התפוצות עומר ינקלביץ': נכון שגם אני, גם ירון בעלי וגם הילדים עברנו תקופות מאתגרות, ספגנו שקרים, עלבונות והשמצות, אבל ברוך השם זכיתי למשפחה תומכת וחזקה, משפחה שיודעת לדבר ולהתמודד ביחד.

התפוצות עומר ינקלביץ': זה היה החוסן שלי, ועל כך אני מודה.

התפוצות עומר ינקלביץ': ובכל זאת, כואב לי על נשים אחרות ועל אנשים אחרים שהייתה בהם תקווה שגם הם יוכלו לצאת מהמסגרת ולקדם תהליכים משמעותיים, וכשהם ראו את קיתונות השנאה שנאלצתי לספוג, אולי נרתעו ובחרו לוותר.

התפוצות עומר ינקלביץ': עליהם כואב לי.

התפוצות עומר ינקלביץ': אבל – וחשוב לי לומר זאת – אני לא מצטערת לרגע על הדרך, על התהליך.

התפוצות עומר ינקלביץ': אני מעריכה כל צעד ושעל שעשיתי ועברתי במסע הזה, למרות שהוא היה זרוע גם לא מעט קוצים ודרדרים.

התפוצות עומר ינקלביץ': אם הייתם שואלים אותי אם הייתי מוכנה לעשות אותו שוב ולהגיע לאותה נקודה, התשובה היא חד-משמעית: כן, בוודאי, מכיוון שהתהליך כל כך חשוב עבורי.

התפוצות עומר ינקלביץ': מי שנלחם בתקרות הזכוכית חוטף אולי חתכים ושריטות, אבל בסופו של דבר נפתח פתח גם לבאות ולבאים אחריו.

התפוצות עומר ינקלביץ': עבורם הדרך תהיה, בעזרת השם, קצת יותר קלה.

התפוצות עומר ינקלביץ': זכיתי להיות חלק מהתהליך הזה, מתהליך מאוד משמעותי שמתרחש בשנים האחרונות בחברה הישראלית, תהליך שפותח הזדמנויות עבור נשים ומיעוטים וסולל עבורם את הדרך להיות חלק משמעותי בחברה הישראלית, להשתלב ולהשפיע.

התפוצות עומר ינקלביץ': ולו בשביל החלק הקטן שהיה לי בתהליך הזה, הדרך הזו הייתה ועודנה שווה.

התפוצות עומר ינקלביץ': אני מודה על שניתנה לי ההזדמנות לשמש כשליחה של נשים ואנשים מציבורים שונים, גם כאלה שלא תמיד רואים אותם, ודווקא בתקופה מורכבת ומאתגרת כמו זו שחווינו.

התפוצות עומר ינקלביץ': אני אתן לכם דוגמה: למשל, בזמן שהפוליטיקאים וגם התקשורת השמיצו את החרדים, קראו להם מפיצי מחלות והאשימו אותם בהתפשטות מגפת הקורונה, נלחמתי כדי לענות להם ולהציג את האמת.

התפוצות עומר ינקלביץ': בזמן שהתקשורת בחרה להצמיד תמונה של חרדים לכל ידיעה שקשורה בקורונה, אנחנו עברנו עיר-עיר, הסתכלנו להם בעיניים ודאגנו להיות שם, גם עבורם.

התפוצות עומר ינקלביץ': דאגנו לגעת בנושאים רגישים ולתת מענה, לטפל בהתאמות לאוכלוסיות המודרות, טיפלנו בפגיעות ואלימות בקהילה, במוגנות קהילתית, פעלנו למען נוער מתמודד, למען השכלה וקידום תעסוקתי בפריפריה החברתית, ועוד ועוד נושאים מהותיים ומשמעותיים מאוד.

התפוצות עומר ינקלביץ': אבל מעבר לכך, עצם היותי אישה חרדית במפלגה חילונית אפשר לי להוות גשר, ליצור שיח, להקשיב, להשמיע, לבנות שיתופי פעולה וליצור חיבורים לא שגרתיים.

התפוצות עומר ינקלביץ': את היכולת הזאת הבאתי לעשייה לא רק בחברה הישראלית אלא בעולם היהודי כולו, מה שמביא אותי לשתף אתכם בליבת העשייה שלי בתפקידי כשרת התפוצות.

התפוצות עומר ינקלביץ': לפני כ-70 שנה, כשקמה מדינת ישראל, הייתה לה רשת הצלה פרוסה בכל העולם, רשת שנתנה כתף תומכת להקמתה, לצמיחתה, לביטחונה ולשגשוגה.

התפוצות עומר ינקלביץ': לרשת הזאת קוראים יהדות התפוצות.

התפוצות עומר ינקלביץ': מאז ועד היום, לאורך כל שנותיה, יהודי התפוצות תמכו בישראל, ורבות מההצלחות שלנו לאורך השנים היו גם הודות להם.

התפוצות עומר ינקלביץ': עם הזמן המדינה שלנו, ברוך השם, הלכה והתבססה, והיום, לאחר 73 שנה, המדינה הקטנה, שגדלה והתבגרה בינתיים, הפכה להיות מספיק חזקה לשנות את מערכת היחסים הזאת ממערכת חד-צדדית למערכת יחסים הדדית של שיתוף פעולה מפרה וצעידה יד ביד לעבר עתיד משותף.

התפוצות עומר ינקלביץ': זו הנחת היסוד שהנחתה אותי כשנכנסתי לתפקיד שרת התפוצות לפני כמעט שנה: להמשיך להשקיע בכיוון של תפוצות כלפי ישראל, אבל לא פחות מכך – להעצים את הכיוון הנוסף: ישראל כלפי התפוצות.

התפוצות עומר ינקלביץ': אפשר לקרוא לזה אסטרטגיית ההדדיות.

התפוצות עומר ינקלביץ': בכל יום קמנו עם אנרגיות חדשות, עם רצון לחולל שינוי אמיתי.

התפוצות עומר ינקלביץ': ראינו את השליחות הזאת כהזדמנות להפוך עולם והבנו שהזמן קצר והמלאכה מרובה, ולכן לא נחנו לרגע.

התפוצות עומר ינקלביץ': כבר בשלב הראשון החלטתי להעביר החלטת ממשלה שתעגן את המחויבות שלנו כלפי התפוצות בתוכנית אסטרטגית ארוכת טווח, שלא תהיה תלויה בממשלה כזאת או אחרת ותעביר את המסר שמדינת ישראל היא בית לאומי לכל יהודי, וממשלת ישראל מחויבת לזה.

התפוצות עומר ינקלביץ': התוכנית הזאת נבנתה על בסיס מסקנות ועדת פסברג-קנדל.

התפוצות עומר ינקלביץ': ההצעה התקבלה פה אחד על ידי כל חברי הממשלה, ובראשם כמובן ראש הממשלה מר בנימין נתניהו ושר הביטחון בני גנץ.

התפוצות עומר ינקלביץ': ההחלטה הזאת הייתה יכולה להישאר תיאורטית עוד הרבה זמן, אבל הקורונה זימנה לי מייד את המבחן הראשון, כאשר אולי לראשונה בהיסטוריה מדינת ישראל והתפוצות היו נתונות באותו משבר.

התפוצות עומר ינקלביץ': הקורונה גבתה אלפי נפטרים בקרב יהדות התפוצות, ובהם רבנים ומנהיגי קהילות; בתי כנסיות ובתי ספר נסגרו וחיי קהילה עמדו בפני סכנה.

התפוצות עומר ינקלביץ': וכאן מדינת ישראל נאלצה לשאול את עצמה עד כמה היא מחויבת לאחיה שבתפוצות כאשר גם היא עצמה נמצאת במשבר; עד כמה גם בשעות הקשות שלנו אנחנו מסוגלים להרים את העיניים ולהושיט יד לאחינו, לאחינו היקרים שמעבר לים.

התפוצות עומר ינקלביץ': וברוך השם, סייענו באופן משמעותי לתפוצות בכל מה שקשור להתמודדות עם הקורונה: קיימנו סדנאות של חוסן קהילתי כדי לשתף את הקהילות בידע ובניסיון שלנו, של הישראלים, בהתמודדות עם משברים; הדרכנו מורים בבתי ספר יהודיים כיצד לעשות את המעבר ללמידה מרחוק בצורה יעילה ומועילה; יזמנו פרויקט סולידריות ובמסגרתו אנשי מפתח מישראל ומהעולם העבירו מסר של שותפות במשבר הקורונה, ועוד ועוד מיזמים משמעותיים.

התפוצות עומר ינקלביץ': אחת השאלות הקשות שנשאלתי בתקופה הזאת היא איך אני מסוגלת להשקיע כסף ביהודים מחוץ למדינה כשהאזרחים כאן כורעים תחת הנטל.

התפוצות עומר ינקלביץ': הרי עניי עירך קודמים, לא?

התפוצות עומר ינקלביץ': עצם השאלה הזאת מצערת, כי היא מלמדת על ניתוק, ניתוק מהותי מיהדות התפוצות.

התפוצות עומר ינקלביץ': עניתי, ועדיין אני עונה, ש"עניי עירך" במקרה הזה הם בני משפחתנו היהודים בכל מקום שבו הם נמצאים בעולם, ולא רק בישראל.

התפוצות עומר ינקלביץ': "כל ישראל ערבים זה לזה" – זו אינה קלישאה; זו המחויבות שלנו והמציאות שבה אנו חיים.

התפוצות עומר ינקלביץ': והינה, ברוך השם, בסייעתא דשמיא, אנחנו יוצאים מהקורונה.

התפוצות עומר ינקלביץ': העובדה שהדלקנו נרות נוספים מהנר שלנו לא החלישה את הלהבה אלא רק הגדילה והעצימה אותנו והעצימה את הלהבה, העצימה אותה.

התפוצות עומר ינקלביץ': לאורך כל השנה הזאת קיימתי אין-ספור שיחות ומפגשים על בסיס יומי עם קהילות יהודיות בכל העולם, לרוב בצורה וירטואלית אבל גם פנים מול פנים.

התפוצות עומר ינקלביץ': יצרנו איתם קשר וחיבור.

התפוצות עומר ינקלביץ': שמעתי על התמודדות הקהילה שלהם עם הקורונה, ובעיקר הראיתי להם שלמדינת ישראל אכפת מהם, שאכפת לנו.

התפוצות עומר ינקלביץ': קהילות רבות בעולם העידו שלראשונה זה שנים הן זוכות לקשר אישי ואוזן קשבת מגורם רשמי מטעם ממשלת ישראל.

התפוצות עומר ינקלביץ': התגובות מהם רק הראו עד כמה הצורך והצמא לכך קיימים.

התפוצות עומר ינקלביץ': לראשונה, בזכות הסכמי אברהם, יצרנו קשר גם עם קהילות יהודיות שמעולם לא היו בקשר עם מדינת ישראל, וכך זכיתי למשל לקיים קבלת שבת עם יהודי איחוד האמירויות ולהדליק נר חנוכה עם יהודים מהקהילה במרוקו.

התפוצות עומר ינקלביץ': אחת המטרות ששמתי לי הייתה לגרום לשינוי לא רק בקרב יהודי התפוצות אלא גם בקרב יהודי ישראל.

התפוצות עומר ינקלביץ': תגובות כמו: למה אכפת לנו בכלל מהיהודים בחו"ל?

התפוצות עומר ינקלביץ': למה בכלל צריך את המשרד הזה?

התפוצות עומר ינקלביץ': או: שיעלו קודם כול לארץ, אחר כך נדבר, הבהירו לי עד כמה רבים כאן בארץ מנותקים, לצערי, מיותר מחצי מהעם היהודי, שמתגורר בתפוצות.

התפוצות עומר ינקלביץ': זו הסיבה שהקמתי את מינהלת ישראל.

התפוצות עומר ינקלביץ': עד היום ילדים, נוער ומבוגרים יהודים בעולם למדו על ישראל, הגיעו לסיורים בארץ והרגישו חיבור לישראל וליהודים כאן, אבל כאן קיים לצערי ניכור מוחלט ליהדות התפוצות, שנע בין בורות לחוסר אכפתיות.

התפוצות עומר ינקלביץ': אנחנו במשרד החלטנו שחשוב להסביר גם לישראלים על אודות יהדות התפוצות, על החשיבות של הקשר איתם, על ההתמודדויות שעוברים יהודים שחיים בסביבה שאינה יהודית, על היופי והעושר התרבותי שלהם, ויותר מכול – על הפוטנציאל למכפלת הכוח שלנו כעם, ושל מדינת ישראל, בעבודה משותפת איתם כעם יהודי אחד, גדול ומאוחד.

התפוצות עומר ינקלביץ': על כל אלה כמעט שלא מלמדים פה בארץ, כמעט שלא מדברים.

התפוצות עומר ינקלביץ': איך אפשר לגדל ככה דור שאינו מחובר לחצי השני של העם שלנו?

התפוצות עומר ינקלביץ': בדיוק בשביל זה החלטנו לחזק את הזיקה של הישראלים לאחינו שבתפוצות ולחבר אותם גם באופן פיזי וממשי עם הקהילות השונות.

התפוצות עומר ינקלביץ': יחד עם ארגון גשר הקמנו את מינהלת ישראל, שתפעל בכמה מישורים, כגון רשויות מקומיות, בתי ספר, אוניברסיטאות, מדיה, תוכניות טלוויזיה, תוכניות ייעודיות לאוכלוסיות שונות ועוד ועוד.

התפוצות עומר ינקלביץ': ולבסוף, אי-אפשר לקיים קשר אמיתי בלי לקיים שיח משמעותי וכן.

התפוצות עומר ינקלביץ': בשנה האחרונה השתדלתי להיות אוזן קשבת בעבור קהילות יהודיות מכל רחבי העולם.

התפוצות עומר ינקלביץ': פעלתי להביא את הקולות שלהם אל החברה והממשלה הישראלית.

התפוצות עומר ינקלביץ': כעת אנחנו פועלים לייצר תשתית ארוכת טווח לשיח קבוע בין ממשלת ישראל ליהדות העולם.

התפוצות עומר ינקלביץ': אני מקווה שהמנגנון הזה יקרום עור וגידים בקרוב מאוד.

התפוצות עומר ינקלביץ': מעבר לפרויקטים הללו, המשכנו לדאוג לשתי הבעיות המרכזיות של יהודי התפוצות: הראשונה – המאבק באנטישמיות שמרימה ראש, והאחרת – הבטחת דור העתיד, ובמילים אחרות, החינוך היהודי.

התפוצות עומר ינקלביץ': בימים אלה אנו עמלים על הקמת פלטפורמה דיגיטלית חינוכית, גלובלית וחדשנית בעבור ילדי התפוצות, שתיתן מענה מקיף של תכנים יהודיים, ולאתגר החינוך היהודי בעולם – אתגר סופר-מורכב ומשמעותי.

התפוצות עומר ינקלביץ': הפלטפורמה תהיה נגישה לכל מורה ותלמיד יהודים בעולם ותאגד תוכני לימודים ופעילויות שונות, אינטראקטיביות, בנושא זהות יהודית, ציונות ומורשת.

התפוצות עומר ינקלביץ': כל זאת, במטרה להפוך את החינוך היהודי להרבה יותר נגיש והרבה יותר מושך.

התפוצות עומר ינקלביץ': אני מודה לבורא עולם על הזכות ועל ההזדמנות שניתנו לי למלא שליחות מהותית שכזאת, ומתפללת שהפרויקטים הגדולים והחשובים שהתחלנו לבנות בשנה הזו במשרד, במשרד התפוצות, ימשיכו גם הלאה ויבנו את הקומה הנוספת של הקשר הכל-כך מהותי הזה בין מדינת ישראל לבין יהדות התפוצות.

התפוצות עומר ינקלביץ': לפני סיום חשוב לי לומר: הבחירה שעשיתי לקחת פסק זמן ולא להתמודד בבחירות הרביעיות אין משמעותה שהרמתי ידיים.

התפוצות עומר ינקלביץ': להפך, היא בבחינת צעד אחד אחורה כדי לקחת, בעזרת השם, בעת הנכונה, תנופה קדימה.

התפוצות עומר ינקלביץ': אני מקווה ומייחלת שתקום בהקדם ממשלה יציבה ומתפקדת, כי זה מה שעם ישראל זקוק לו כעת יותר מכול מול ההסתה.

התפוצות עומר ינקלביץ': חשוב מאוד שהממשלה, ממשלה חזקה שתקום, תשמור על ערכי המסורת והזהות היהודית שלנו ותזכור לדאוג גם לשוויון זכויות לפריפריה החברתית, לקבוצות המיעוטים, לאוכלוסיות המודרות, וכמובן למתיישבים ביהודה ושומרון.

התפוצות עומר ינקלביץ': אמשיך לפעול, בעזרת השם, כדי להמשיך את התהליך הכל-כך חשוב הזה, שאני חלק ממנו, בעבור נשים ועבור אוכלוסיות פריפריאליות בחברה הישראלית ובעם היהודי.

התפוצות עומר ינקלביץ': אני מתפללת לקדוש ברוך הוא שיסייע בידי ובעדי להמשיך ולעסוק בצורכי ציבור באמונה, במסירות, בצניעות וללא מורא.

התפוצות עומר ינקלביץ': אני מרגישה שהתהליך והדרך רק חישלו וחיזקו אותי והדגישו בעבורי עוד יותר כמה הוא נחוץ.

התפוצות עומר ינקלביץ': תודה לאנשים הרבים ששלחו לי בחודשים האחרונים הודעות מעצימות ומחזקות.

התפוצות עומר ינקלביץ': משמח ומרגש לראות שלמרות הציניות הפוליטית אנשים יודעים להוקיר את העבודה הקשה ואת הדרך המשמעותית שעשינו יחד.

התפוצות עומר ינקלביץ': כמו תמיד, האמת חזקה יותר מכול.

התפוצות עומר ינקלביץ': תודה לכם, חברותיי וחבריי חברי הכנסת, על שהייתם שותפים לדרך, מקרוב ומרחוק.

התפוצות עומר ינקלביץ': אני מאחלת מכל הלב שבבית הזה ישרו רק ברכה ושלום.

התפוצות עומר ינקלביץ': אני מבקשת לסיים במילים שבהן חתמתי את נאום הבכורה שלי, כי באמת, בעזרת השם, רק התחלנו, אז "שתוליכנו לשלום ותצעידנו לשלום ותגיענו למחוז חפצנו, לחיים, לשמחה ולשלום".

התפוצות עומר ינקלביץ': תודה רבה.

יריב לוין: תודה רבה, השרה ינקלביץ'.

יריב לוין: ראשית, ברכות על העשייה החשובה באמת הזאת.

יריב לוין: שתי שאלות רציתי לשאול: האחת – יש בקשה של חבר הכנסת קריב, שמבקש להתייחס.

יריב לוין: אני מציע, ברשותך, שאם יש חברי כנסת נוספים שירצו להתייחס, נאפשר להם.

יריב לוין: גם חבר הכנסת אבוטבול.

יריב לוין: אם תרצי, תוכלי גם להשיב לדברים.

התפוצות עומר ינקלביץ': בשמחה.

יריב לוין: ואני הייתי מבקש לשאול גם שאלה אישית שלי.

יריב לוין: אני מוכרח לומר שאני מאוד מאוד מוטרד מהסוגיה של ההתבוללות.

יריב לוין: אני חושב שאנחנו נמצאים בתהליך נוראי.

יריב לוין: המציאות הולכת ונהיית קשה בהיבט הזה, והאתגר הזה הולך ומתחדד נוכח העובדה שאנחנו גם חיים בעולם גלובלי, שבו ישנה הרבה יותר ניידות של אנשים.

יריב לוין: הדבר הזה, בסופו של דבר, מי שחושב שייעצר רק אצל יהודי התפוצות – הוא יכול בהחלט גם להגיע לתוכנו כאן, מתוך העובדה שאנשים נוסעים וחיים כמה שנים בחו"ל וחוזרים.

יריב לוין: אני לפחות הייתי שמח לשמוע איך את רואה את הנושא, מתוך הניסיון הזה שלך והעשייה שלך.

יריב לוין: מה נעשה, ומה בוודאי ניתן ונכון שנעשה כדי לנסות להתמודד עם האסון הזה.

יריב לוין: אין דרך אחרת לתאר את העניין הזה.

יריב לוין: אז זו השאלה שלי.

יריב לוין: אני רק מציע שנאפשר, ואחר כך, ברשותך, תוכלי לענות במרוכז לכולם.

התפוצות עומר ינקלביץ': בטח.

יריב לוין: אז חבר הכנסת גלעד קריב, בבקשה, נוכל לברך אותך על נאום בכורה לפני נאום הבכורה.

גלעד קריב: בוקר טוב.

גלעד קריב: תודה, אדוני היושב-ראש.

גלעד קריב: ברכות לשרה ינקלביץ'.

גלעד קריב: אנחנו מודים לך על כהונתך, וחשוב לציין שעם כניסתך לתפקיד טרחת להיפגש עם המנהיגות הדתית והקהילתית של מגוון הזרמים בעם היהודי.

גלעד קריב: הייתה לי הזכות להשתתף בפגישות האלה לצד העמיתים והעמיתות שלי, ראשי היהדות הרפורמית מרחבי העולם.

גלעד קריב: בהחלט ברכת יישר כוח על העניין הזה.

גלעד קריב: בהחלט אני מצטרף לדברייך לגבי החשיבות הגדולה של כהונת נשים חרדיות בתפקידים ממלכתיים, גם כחברות כנסת וגם כשרות בממשלה.

גלעד קריב: אבל גם על רקע דברים שאמרת, חשוב להזכיר שחברת הכנסת החרדית הראשונה באה משורותיה של מפלגת מרצ, חברתנו צביה גרינפילד, וכן תרבינה.

גלעד קריב: אני אבקש הערה שבסיומה שאלה.

גלעד קריב: אני בהחלט שותף, יחד עם המפלגה שאני מייצג, לאותה אסטרטגיית הדדיות, שבה לא רק יהדות התפוצות צריכה לטפח מחויבות כלפי מדינת ישראל אלא גם מדינת ישראל צריכה לטפח מחויבות לכל קהילות העם היהודי ברחבי התפוצות.

גלעד קריב: אבל אסטרטגיה של הדדיות חייבת להתבסס על אסטרטגיה של כבוד ושל סובלנות; אסטרטגיה שבה יודעים לנהל מחלוקות מתוך הכרה באחר, בשונה – –

יריב לוין: חבר הכנסת מאיר כהן, אנא, פשוט אנחנו לא שומעים את חבר הכנסת קריב.

יריב לוין: תודה.

גלעד קריב: – – מתוך הבנה שמדינת ישראל היא מדינת העם היהודי כולו – על כל חוגיו ועל כל זרמיו.

גלעד קריב: וכאן חשוב לומר: כל עוד מדינת ישראל אינה מוכנה להכיר באופן מכובד ושוויוני בכל זרמי העם היהודי, בכל קהילות העם היהודי, ההשקעה החשובה של ממשלת ישראל בקשר עם התפוצות לא תועיל, מכיוון שהאנשים אינם מוכנים שביד אחת ישקיעו בהם וביד השנייה יסטרו על פניהם ויאמרו להם: אתם יהודים סוג ב' וסוג ג'; מדינת היהודים מוכנה לקבל אתכם כתיירים מזדמנים אבל לא לתת לכם לחוש כאן שזו גם המדינה ששייכת לכם, במובן של השייכות של יהדות התפוצות.

גלעד קריב: ממשלה שמעוניינת לטפח את אסטרטגיית ההדדיות חייבת להבין שעתיד היחסים ההדדיים בין מדינת ישראל לבין יהדות התפוצות חייב להתבסס על מימוש ערכי מגילת העצמאות – גם בהיבטים הלאומים וגם בהיבטים הדמוקרטיים – ולתת ביטוי לרעיון של חופש דת ושל שוויון גם בזירה הזו של היחסים בין הזרמים בעם היהודי.

גלעד קריב: העובדה שלראשונה יש רב רפורמי שמכהן כנבחר ציבור בכנסת ישראל – את בצדק התגאית בהיותך האישה החרדית הראשונה שכיהנה כשרה, ואני בהחלט מתגאה על כך שיש היום קול ברור ליהדות הרפורמית ולשותפינו במרחב היהודי הליברלי בכנסת.

גלעד קריב: רק אתמול חברים במשכן הזה התבטאו בצורות חריפות, מבזות, מסיתות – כולן תחת חופש הביטוי והחסינות הפרלמנטרית, אבל באמת קבלת פנים מכוערת מאוד של חבר הכנסת אייכלר ושל אחדים משותפיו.

גלעד קריב: צריך לומר: כל זה כל עוד זו הרטוריקה, כל הרטוריקה וכל ההשקעה ביחסים עם התפוצות הן על הקרח.

גלעד קריב: השאלה שאני מבקש לשאול את השרה: האם במסגרת המהלך לתמיכה בחינוך היהודי בתפוצות, התכנים שאתם מפיקים במשרד – וראוי גם לשבח את הצוות המקצועי, את מנכ"ל המשרד ואת כל החברים והחברות הטובים בצוות – האם במסגרת העיסוק שלכם בחינוך היהודי בתפוצות, משרד התפוצות מתחייב לתכנים פלורליסטיים, שישקפו את מגוון הדעות, מגוון הזרמים, מגוון האמונות והמנהגים בעם היהודי?

גלעד קריב: אנחנו שמחים על השרה החרדית הראשונה; אני מייצג, בין השאר, את הזרם שהסמיך את האישה הראשונה בעולם היהודי כרבה.

גלעד קריב: האם בתוכני הלימוד, בספרי הלימוד, בפורטל המקוון שלכם, הגיוון המבורך בעם היהודי יבוא לידי ביטוי?

גלעד קריב: תודה, וברכות להמשך הדרך.

יריב לוין: תודה.

יריב לוין: אנחנו נאפשר קודם לחבר הכנסת אבוטבול.

יריב לוין: אני רק רוצה להוסיף בעניין הזה אולי הסתכלות שלי שהיא טיפה מזווית אחרת.

יריב לוין: הרעיון של אסטרטגיית ההדדיות הוא באמת רעיון נכון.

יריב לוין: בסוף אנחנו הרי רוצים את החיבור הדו-צדדי הזה, אבל בסוף, לשיטתי, מדינת ישראל איננה יכולה לפטור את עצמה ממה שהיא צריכה לעשות רק משום שאין הדדיות בצד האחר, במובן הזה שהאחריות שלנו לדאוג ליהודי התפוצות קיימת גם אם לא כולם בכל רגע נתון רוצים לעלות לישראל או אפילו לקיים קשר עם ישראל.

יריב לוין: אני חושב – וזה הצד השני של המטבע – שכל עוד אנשים אינם רוצים לבוא לארץ או אינם מגלים באמת הזדהות אמיתית עם מדינת ישראל ואינם מסייעים לה במקומות שהיא זקוקה לסיוע, זה לא גורע מהמחויבות שלנו כלפיהם אל מול האנטישמיות, אל מול דברים אחרים שהם זקוקים להם, אבל זה בהחלט גורע מזכותם להתערב במה שאנחנו עושים כאן ובמה שנעשה כאן.

יריב לוין: המצב שיושבים שם ומנסים לנהל אותנו משם הוא בעיניי מצב בלתי סביר ובלתי הגיוני.

יריב לוין: אני חושב שכאן עוברים הקווים, לפחות בראייתי.

גלעד קריב: – – –

יריב לוין: אני אומר, אני כך רואה את הדברים.

יריב לוין: אני אומר את זה בצורה ברורה מאוד.

יריב לוין: לכן, גם שאלתי את השאלה ששאלתי בנושא ההתבוללות, כי שאלת ההתבוללות היא לא רק בעיה של יהודי התפוצות.

יריב לוין: זה סוג של דבר שאנחנו, כמדינת ישראל, שיש לה מחויבות לעם היהודי, מוכרחים לתת עליו את הדעת ולנסות לטפל בו ולסייע בו – להבדיל מהניסיון לבוא משם ולנסות לנהל את חיינו כאן כשיושבים שם.

יריב לוין: זה כבר, בעיניי, דבר שאני, לפחות, באופן אישי, חושב שהוא לא נכון.

יריב לוין: חבר הכנסת אבוטבול, בבקשה.

משה אבוטבול: גברתי השרה, אני הגעתי לשמוע את הנאום שלך גם כבת בית שמש – את גרה אצלנו בעיר בית שמש.

משה אבוטבול: מבחינתנו זה סוג של היסטוריה שיש שר בעיר שלנו, בית שמש.

משה אבוטבול: זה לא היה אף פעם.

משה אבוטבול: חברי כנסת יש כיום, ברוך השם, אבל בכל אופן שר זה היה דבר מאוד מאוד ייחודי.

משה אבוטבול: אז אני קודם כול באתי גם להקשיב לך.

יריב לוין: למרות שאני הייתי יועץ משפטי של עיריית בית שמש.

יריב לוין: אז אני נחשב כשר של בית שמש או לא?

משה אבוטבול: זה נכון, במשך שנים רבות.

משה אבוטבול: אם על כל שנה שאני מכיר את אדוני היושב-ראש אני אקבל דקת נאום, תהיה לי במצטבר כחצי שעה.

יריב לוין: היום יש לך כמה שאתה זקוק.

משה אבוטבול: אני מאוד מודה לך, יריב.

משה אבוטבול: עבדנו יפה, עשית לנו הרבה דברים טובים בעיר בית שמש, לצידו של היועץ המשפטי מוטי ברקוביץ'.

משה אבוטבול: אדם יקר.

משה אבוטבול: חבל לי שהוא לא בפוליטיקה הארצית, כי הוא מאוד מוכשר.

יריב לוין: גם לי.

משה אבוטבול: על כל פנים, גברתי השרה, אני באמת באתי גם לכבד אותך וגם לבקש ממך: עדיין יש הרבה דברים שטיפלת בהם במשך התהליך שהיית שרה.

משה אבוטבול: אחד מהדברים שמאוד מאוד ציערו אותי זה כל מיני חילולי בתי עלמין שהיו בתפוצות.

משה אבוטבול: זה דבר שמאוד העסיק אותי.

משה אבוטבול: כאן, מעל הבמה הזאת, דיברתי כמה פעמים על הבעיה הזאת.

משה אבוטבול: העליתי את זה, דיווחתי על כך – גם, כמובן, באמצעות שר החוץ מר גבי אשכנזי, וגם באמצעות המשרד שאת עמדת בראשו.

משה אבוטבול: אני חושב שעדיין יש לך תפקיד, גם אם את פורשת זמנית, ליצור את החיבורים הנכונים עם אותם אנשים שנפגשת איתם בקהילות ובמקומות האלה, לראות איך למצוא כל פתרון כדי שלא יהיה חילול בתי עלמין, כי בסך הכול הכללי אנחנו מאמינים בהישארות הנפש.

משה אבוטבול: העולם היהודי תמיד הקפיד על הנקודה של חילול קברים.

משה אבוטבול: אני לא אתייחס למה שדיברו פה, וגם רמז על זה יושב-ראש הכנסת, על הנושא של הזרמים.

משה אבוטבול: מבחינתנו, היהדות החרדית הצרופה יודעת – ונעמוד על זה בעקשנות בכל מצב, ישננו את זה כולם, כולל בג"ץ – שהנושא של היהדות נקבע אך ורק על ידי שולחן ערוך, בפרט בנושא ההלכה והגיור וכל הדברים האלה.

משה אבוטבול: עם כל הכבוד, זה שעושים כל מיני פעולות למען המדינה, זה עוד לא מכשיר גיורים של אנשים שלא מבינים בין ימינם לשמאלם בנושא ההלכה, בנושאי היהדות הצרופה.

משה אבוטבול: הייתי מציע שהשרה לא תתפעל כל כך ממפגשים כאלה ואחרים, כי בסופו של דבר השולחן ערוך הוא נר לרגלינו במשך אלפי שנים.

משה אבוטבול: כך זה גם ימשיך להיות, למרות ההתרסה של כל מיני אנשים.

משה אבוטבול: גם אם הם נמצאים פה ושם במשכן, זה עוד לא עושה את זה לכשר.

משה אבוטבול: תודה רבה לך, גברתי השרה.

יריב לוין: תודה.

יריב לוין: רגע השרה ינקלביץ', עוד רגע, גם חבר הכנסת יבגני סובה ביקש להתייחס.

יריב לוין: כפי שאת רואה, בצדק רב, הנושא מעורר הרבה עניין, ואני חושב שטוב שכך.

יריב לוין: בבקשה, חבר הכנסת סובה.

יבגני סובה: תודה רבה, אדוני היושב-ראש.

יבגני סובה: קודם כול, תודה רבה, גברתי השרה.

יבגני סובה: כשראיתי את הנושא של הדיון אמרתי שאני חייב גם לכבד אותך, וכמובן גם לכבד את הכנסת.

יבגני סובה: למרות שהכנסת העשרים-ושלוש הייתה קצרה, פחות משנה, הנושא של הקשר לתפוצות והנושא שקשור ליהדות בתפוצות עלה כמה פעמים במסגרת ועדות שונות, בין היתר בוועדת העלייה והקליטה.

יבגני סובה: נדמה לי שגם את, גברתי השרה, נכחת בדיון הזה והצגת את התמונה.

יבגני סובה: אני חושב, וזאת דעתי האישית, שבבית הזה לא כולם מבינים את המשמעות של התפוצות בעולם.

יבגני סובה: כשאנחנו מסתכלים על מדינת ישראל כבית הלאומי של כל יהודי בעולם באשר הוא אנחנו צריכים קודם כול לחשוב בראש של אותו יהודי – אם זה אורתודוקסי, אם זה רפורמי, אם זה שמרני.

יבגני סובה: אצלם בראש ישראל זה הבית.

יבגני סובה: אצלנו ויכוחים פנימיים הם ויכוחים פנימיים, אבל זה מקרין גם על הוויכוח מחוץ לישראל.

יבגני סובה: אני בא ממדינה שיש לה היסטוריה די עשירה של יהדות.

יבגני סובה: פעם אמרתי, אדוני היושב-ראש, ששבעה או שמונה ראשי ממשלה דיברו במבטא רוסי וגם נולדו באימפריה הרוסית.

יבגני סובה: גם היום חשוב לשמור על הקשר עם התפוצות, ויש תפוצות חזקות גם במזרח אירופה.

יבגני סובה: אנשים מסתכלים גם עלינו, איך אנחנו מתנהגים אל התפוצות.

יבגני סובה: כמובן, הקהילה הכי גדולה היא בצפון אמריקה.

יבגני סובה: הרבה פעמים אנחנו, חברי הכנסת, בוויכוחים שלנו פה, בבית הזה, שוכחים את התפוצות; שוכחים ששם אנשים לא נכנסים לוויכוחים הפנימיים האלה.

יבגני סובה: הם פשוט רוצים להרגיש את עצמם כחלק מהעם היהודי – אם זה בנושא מתווה הכותל, אם זה בנושא הכשרות, אם זה בנושא השיוך לעם היהודי.

יבגני סובה: ומה לעשות, יש בני משפחה שהם לא מהעם שלנו אבל הם חלק מהעם שלנו.

יבגני סובה: מי שקשר את גורלו עם העם היהודי, מגיע לו להרגיש חלק מהעם היהודי.

יבגני סובה: אחר כך ניכנס לשאלות ההלכה.

יבגני סובה: אדוני היושב-ראש, לא פעם אמרתי שכל הניסיונות בתוך הבית הזה לבוא ולדרוס את השיח המכבד שהיה פה במשך 73 שנה, מאז שקמה המדינה, פוגע קודם כול בקשר שלנו ליהודי התפוצות.

יבגני סובה: העולם משתנה, מדינות משתנות, קמות ונופלות, אבל הקשר שלנו תמיד היה ייחודי בזה שאנחנו מכבדים כל אדם באשר הוא.

יבגני סובה: זה לא משנה אם אתה חצי יהודי, שלושת-רבעי יהודי, אימא שלך יהודייה, אבא שלך יהודי.

יבגני סובה: אתה רוצה להיות חלק מהעם היהודי?

יבגני סובה: כמו שאומרים אצלנו, אהלן וסהלן.

יבגני סובה: אז אני מודה לך, גברתי השרה, על כל הפעילות שעשית גם במסגרת השנה הזאת.

יבגני סובה: אני לא יודע איזה ממשלה תקום ואיך אנחנו נמשיך, אבל כמו שאמרתי, היחסים שלנו עם יהודי התפוצות חייבים להישמר, בלי קשר לזהותה של הקואליציה שתקום במדינת ישראל, משום שישראל היא הבית הלאומי של כל יהודי בעולם.

יבגני סובה: תודה רבה לכם.

יריב לוין: תודה.

יריב לוין: השרה ינקלביץ', עוד רגע, כי גם חבר הכנסת אבי מעוז, שאנחנו מברכים אותו עוד פעם על נאום בכורה לפני נאום הבכורה.

משה אבוטבול: יבגני, לשמור עם שולחן ערוך קשר זה לא פחות חשוב מלשמור איתו קשר.

משה אבוטבול: יהודים זה משהו אחר ולשמור על קשר זה משהו אחר – – – אל תערבב, סלט.

יבגני סובה: משה, יהיה לנו עוד זמן לדבר על זה – – – קואליציה – – – אתה כבר – – –

משה אבוטבול: יהודי זה על פי שולחן ערוך.

משה אבוטבול: רוצים דברים אחרים עם קשר, עסקים, עניינים – – – אבל זה לא קשור ללהיות יהודי.

משה אבוטבול: זה רק על פי שולחן ערוך – – – גם ברוסיה נלחמו על זה ומסרו נפש ונהרגו על זה – – –

יבגני סובה: לך אין זכות לחשוב שאתה יהודי יותר מכולם.

יבגני סובה: לך אין זכות לחשוב שאתה יהודי יותר – – – מכולם.

יבגני סובה: אין לך את זה – – –

יריב לוין: טוב, רבותיי.

יריב לוין: רבותיי.

יבגני סובה: אתה טוען שאתה – – –

משה אבוטבול: להתבולל זה המגפה הכי גדולה שלנו.

יריב לוין: רבותיי, הפערים בעמדות מובנים.

קריאה: שנאת החינם – – –

יבגני סובה: אדוני היושב-ראש, יש פה פערים בהגדרה, לא בתיאוריות.

יבגני סובה: יש פה פערים בהגדרה.

יריב לוין: רבותיי, עכשיו, אני מניח, אנחנו נפתור את הבעיות ונגיע להסכמה על ידי כך שחבר הכנסת מעוז יסכם את הדיון.

יריב לוין: אתם מוכנים?

יריב לוין: אני לא בטוח, אבל אנחנו בהחלט נשמע אותו.

יריב לוין: בבקשה, חבר הכנסת מעוז.

אבי מעוז: אם תהיה הצבעה אחרי זה, ברור.

יריב לוין: בבקשה.

אבי מעוז: אני מברך את השרה, מאחל לה הצלחה בהמשך הדרך.

אבי מעוז: רציתי להתייחס לדברי חבר הכנסת קריב.

אבי מעוז: יהודי הוא מי שהסמכות העליונה ההלכתית בעם היהודי, שזאת הרבנות הראשית מזה דורי-דורות, קובעת שהוא יהודי.

אבי מעוז: ההתייחסות שלנו ליהודי התפוצות – אנחנו כמובן עם אחד, כל היהודים, ואנחנו קוראים לכולם לעלות לארץ ישראל.

אבי מעוז: יש הבדל בין יהודי פרטי לבין תנועות, או כמו שאתם נוהגים לומר – זרמים.

אבי מעוז: אין זרמים ביהדות.

אבי מעוז: יש יהדות אחת.

אבי מעוז: יהדות יש רק אחת.

אבי מעוז: הזרמים האלה הם חדשים, אנשים רוצים לחדש כל מיני דברים, אבל היהדות היא כבר למעלה משלושת אלפי שנה יהדות אחת, שנשמרה רק בזכות שמירתם של אבותינו ואבות אבותינו, וכך הלאה במעלה הדורות, על התורה ועל התורה שבעל פה כפי שהייתה וכפי שהיא נוהגת היום.

אבי מעוז: הסמכות הבלעדית שמוסמכת לפרש את התורה ואת התורה שבעל פה זו הרבנות הראשית.

אבי מעוז: את זה העמיד ביסוד מקים הרבנות הראשית מרן הרב קוק זצ"ל, וכך אנחנו נמשיך במדינה שלנו.

אבי מעוז: כשאני אומר את זה, זה לא אומר שאני דוחה יהודי כלשהו מלבוא לארץ.

אבי מעוז: אף יהודי לא דחוי על ידי האמירה הזאת.

אבי מעוז: תעשו הבחנה ברורה בין התייחסות לתנועות, בין התייחסות לאידיאות, לדעות, לבין התייחסות לכל יהודי.

אבי מעוז: כל יהודי הוא אח.

אבי מעוז: כל יהודי הוא בשר מבשרנו, אבל בדעות – אנחנו נילחם על הדעות, נילחם על האמת הזאת, ואנחנו פה בדיוק בשביל העניין הזה.

אבי מעוז: אי-אפשר להטעות את הציבור ולהגיד שכל אחד יכול היום להקים יהדות משלו ולקרוא לה יהדות.

אבי מעוז: כמו שאני לא יכול להקים מוסד אקדמי, אוניברסיטה, ולקרוא לי פרופסור.

אבי מעוז: אין פרופ' אבי מעוז.

אבי מעוז: אותו דבר – לא כל אחד יכול לקום ולהגיד: אני ממציא עכשיו המצאה, זהו זרם ביהדות.

אבי מעוז: זה לא זרם ולא יהדות.

אבי מעוז: יהדות יש רק אחת.

אבי מעוז: תודה רבה.

גלעד קריב: חבר הכנסת מעוז, אנחנו לא שואלים אותך – –

יריב לוין: תודה.

יריב לוין: תודה רבה.

גלעד קריב: – – איך להגדיר מיהו יהודי.

יריב לוין: חבר הכנסת קריב, תודה רבה.

גלעד קריב: אתם מיעוט קטן – – – בחברה הישראלית.

יריב לוין: השרה ינקלביץ', את מוזמנת להשיב, ויש הרבה על מה להשיב.

גלעד קריב: זאת לא מדינת הלכה, זו מדינה יהודית ודמוקרטית.

יריב לוין: תודה.

יריב לוין: השרה ינקלביץ', בבקשה.

התפוצות עומר ינקלביץ': חבריי היקרים, ראשית, אני חושבת שזה נפלא שיש פה את הדיון הזה.

התפוצות עומר ינקלביץ': זה דיון מהותי, משמעותי וחשוב.

התפוצות עומר ינקלביץ': אני רוצה קודם כול לשתף אתכם ברמה האישית.

התפוצות עומר ינקלביץ': בשנה האחרונה, מנפלאות הזום, יצא לי במהלך יום לעבור בלא מעט – בכל יום, בכל התקופה כולה, לדעתי הגענו למאות קהילות.

התפוצות עומר ינקלביץ': דיברתי עם ראשי ארגונים, ראשי קהילות מכל יהדות העולם, ראשי פדרציות, ראשי ארגונים.

התפוצות עומר ינקלביץ': כולם, אבל כולם, בלי יוצא מן הכלל, משמיעים קול זעקה: אנחנו חרדים לדור העתיד שלנו.

התפוצות עומר ינקלביץ': כולם.

התפוצות עומר ינקלביץ': יש לנו פחד מהותי מה יקרה עם הילדים שלנו.

התפוצות עומר ינקלביץ': כולם נמצאים בחרדה קיומית לדור העתיד.

התפוצות עומר ינקלביץ': ואני אגיד לכם יותר מזה.

התפוצות עומר ינקלביץ': אני לא נמצאת פה על תקן שר הדתות, אני נמצאת פה על תקן שרת התפוצות.

התפוצות עומר ינקלביץ': תפקידי – וזה התפקיד שאני לקחתי על עצמי – הוא להביא לשולחן שיח מאחד, שיח שרוצה לראות את העם היהודי, כ-15 מיליון יהודים.

התפוצות עומר ינקלביץ': אנחנו משפחה, ריבונו של עולם.

התפוצות עומר ינקלביץ': שכחנו את זה שאנחנו משפחה.

התפוצות עומר ינקלביץ': בשולחן שבת – אני מזמינה אתכם לבוא – יושבים חמישה ילדים, שיהיו בריאים.

התפוצות עומר ינקלביץ': לכל אחד יש דעה, לכל אחד יש עמדה, והם יכולים להתווכח, והם יכולים לנהל שיח לוחמני על עמדותיהם.

התפוצות עומר ינקלביץ': בסוף הם קמים ומחבקים אחד את השני כי הם אחים.

התפוצות עומר ינקלביץ': ואנחנו שכחנו את זה.

התפוצות עומר ינקלביץ': אנחנו נתפסנו לדיונים – דרך אגב, כל הדיונים הם חשובים.

התפוצות עומר ינקלביץ': כל הדילמות והמחלוקות הן סופר-סופר-עקרוניות, וצריך למצוא להן פתרונות, וצריך ליישב את ההדורים, אבל זו לא המהות, והתבלבלנו.

התפוצות עומר ינקלביץ': פשוט התבלבלנו.

התפוצות עומר ינקלביץ': לא נעים לי להגיד לכם, אני זו שדיברה במהלך השנה האחרונה עם אין-סוף ראשי קהילות, ארגונים, אנשים, קהילות.

התפוצות עומר ינקלביץ': אתם יודעים מה הם אומרים לי?

התפוצות עומר ינקלביץ': לא אכפת לנו.

התפוצות עומר ינקלביץ': לא מעניין אותנו.

התפוצות עומר ינקלביץ': לא אכפת לנו אם להיכנס לכותל מצד ימין או משמאל, לא מעניין אותנו הכותל.

התפוצות עומר ינקלביץ': פשוט לא מעניין.

התפוצות עומר ינקלביץ': אתם מבינים?

התפוצות עומר ינקלביץ': אז נתפסנו לדיון מהותי.

גלעד קריב: – – –

התפוצות עומר ינקלביץ': סליחה, תרשה לי, הקשבתי לך.

התפוצות עומר ינקלביץ': נכנסנו לדיון מהותי, הוא חשוב.

התפוצות עומר ינקלביץ': צריך למצוא פתרונות, אבל איבדנו את זה.

התפוצות עומר ינקלביץ': לקחנו את הדיון הזה למהות, וזו לא המהות.

התפוצות עומר ינקלביץ': המהות היא שאנחנו משפחה.

התפוצות עומר ינקלביץ': המהות היא שאנחנו אחים.

התפוצות עומר ינקלביץ': המהות היא שיש שבעה מיליון יהודים ושמונה וחצי מיליון יהודים בתפוצות, ונוצר ביניהם נתק.

התפוצות עומר ינקלביץ': עם כל הכבוד, עם כל הכבוד, הסיפור הוא המשפחתיות, הוא האחדות, הוא השיח המאחד.

התפוצות עומר ינקלביץ': נתפסנו לנושא הגיור ולנושא הכותל, וממשיכים לדבר עליו.

התפוצות עומר ינקלביץ': זה חשוב.

התפוצות עומר ינקלביץ': זה חשוב.

התפוצות עומר ינקלביץ': אבל זו לא המהות.

התפוצות עומר ינקלביץ': המהות היא לדעת קודם כול לשבת סביב שולחן אחד ולדבר, ולהסתכל אחד לשני בעיניים ולהבין שאנחנו משפחה.

התפוצות עומר ינקלביץ': להניח שנייה בצד את המחלוקות, דקה.

התפוצות עומר ינקלביץ': דקה.

התפוצות עומר ינקלביץ': אנחנו דור שלם שמתעסק במחלוקות, והילדים שלנו – כבר לא מעניין אותם, לא אכפת להם.

התפוצות עומר ינקלביץ': לא אכפת להם.

התפוצות עומר ינקלביץ': עם כל הכבוד, אני מסתובבת – אני אומרת לכם, עכשיו חזרתי מסיור מאוד עמוס, לא נשמתי, מפגישה לפגישה, מפגישה לפגישה, קבוצות, נוער, צופים, פדרציות, ארגונים, תנועות נוער, בתי ספר.

התפוצות עומר ינקלביץ': דור העתיד בסכנה, ועד שלא נושיב אותם סביב השולחן ונסביר להם שאנחנו משפחה ושאנחנו צריכים להסתכל אחד לשני בעיניים ולדבר, עד שזה לא יקרה ונמשיך להיתפס למחלוקות, להעצים את המחלוקות ולדון רק בהן, אנחנו נאבד את דור העתיד.

התפוצות עומר ינקלביץ': אנחנו מפספסים.

התפוצות עומר ינקלביץ': אנחנו מפספסים משהו.

התפוצות עומר ינקלביץ': אני בחרתי, עם כל הכבוד, רבותיי היקרים, בשנה האחרונה להניח את המחלוקות בצד.

התפוצות עומר ינקלביץ': זה לא אומר שלא צריך לפתור אותן.

התפוצות עומר ינקלביץ': זה לא אומר שלא צריך לשבת ולמצוא בסופו של דבר מתווה שיהיה מקובל על יהדות העולם.

התפוצות עומר ינקלביץ': אבל בסופו של דבר כל המחלוקת הזאת וכל המתווים האלה וכל ההסכמות האלה ימתינו, כי אנחנו מאבדים את דור העתיד שלנו.

התפוצות עומר ינקלביץ': אנחנו איבדנו את זה.

התפוצות עומר ינקלביץ': איבדנו את זה.

התפוצות עומר ינקלביץ': ואני, בחוויה שלי, בחרתי להתעסק במאחד, להסתכל אחד לשני בעיניים ולהגיד: אנחנו משפחה, יש לנו משותף.

התפוצות עומר ינקלביץ': יש לנו מחלוקות – זה בסדר; אפשר לנהל דיבייט, אפשר לנהל ויכוח, אבל לעשות את זה כמו אחים.

התפוצות עומר ינקלביץ': ואנחנו לא שם.

התפוצות עומר ינקלביץ': קודם כול, אני חושבת שצריך להניח הכול בצד, זו עמדתי.

התפוצות עומר ינקלביץ': זו המדיניות שאני בחרתי: להניח בצד את המחלוקות, וקודם כול ללמוד לדבר, קודם כול לנהל שיח.

התפוצות עומר ינקלביץ': אני חייבת לומר, ואני אומרת את זה בצניעות רבה, שבכל מקום שבו קידמתי את המדיניות הזו התשובות היו חיוביות, כולל שיח היוועצות סביב שולחן שידעו לשבת בו כל העם היהודי – קודם כול, לדבר.

התפוצות עומר ינקלביץ': אנחנו אחים ואחיות, וזה מבחינתי ה-issue.

התפוצות עומר ינקלביץ': אני רוצה להתייחס למעט דברים שנשאלו פה.

התפוצות עומר ינקלביץ': הרבה חוזרת פה העלייה.

התפוצות עומר ינקלביץ': גם אדוני אמר וגם חבר הכנסת אביגדור מעוז אמר: שיעלו.

התפוצות עומר ינקלביץ': אז אני רוצה לעצור ולהגיד לכם שעם כל הכבוד, אני לא שרת העלייה והקליטה; יש שרה מצוינת.

התפוצות עומר ינקלביץ': התפקיד שלי, המנדט שאותו קיבלתי, הוא משרד התפוצות.

התפוצות עומר ינקלביץ': יש שמונה וחצי מיליון יהודים בתפוצות, ויש לנו כלפיהם אחריות, כבוד והערכה, הדדיות, שיתוף פעולה.

התפוצות עומר ינקלביץ': אם הם בוחרים להישאר בתפוצות, רבותיי, זו בחירה שלהם, אבל אנחנו מחויבים – כל ישראל ערבים זה לזה, זו באמת לא קלישאה, וזו מחויבות שלנו.

התפוצות עומר ינקלביץ': כמובן שארץ ישראל היא נדבך חשוב, ונשמח שיבואו לארץ, אבל התפקיד שלי, המנדט שלי, המנדט היחיד: באשר הם, איפה שהם נמצאים, לחבר אותם לזהות היהודית, לחבר אותם למורשת, לחבר אותם לקונטקט, למדינת ישראל, לארץ ישראל, לזהות היהודית; כמובן להיות צופי פני עתיד, להסתכל קדימה לייעוד המשותף שלנו, לדור העתיד שלנו, לחינוך פורמלי, לחינוך בלתי פורמלי, לאיך ייראה דור העתיד, לאיך תיראה המנהיגות הצעירה שלנו, איך העתיד שלנו ייראה.

התפוצות עומר ינקלביץ': עם כל הכבוד – – –

אבי מעוז: – – –

התפוצות עומר ינקלביץ': רק שנייה, בבקשה.

התפוצות עומר ינקלביץ': עם כל הכבוד, נתונים: עולים לארץ בסביבות 24,000 בשנה; יורדים כ-16,000.

התפוצות עומר ינקלביץ': מתוך אלה שיורדים חוזרים 8,000 – נשארנו עם 14,000 עולים בשנה.

התפוצות עומר ינקלביץ': וגם אני אומרת, נכפיל את זה ונשלש את זה ובגלל הקורונה נרבע את זה – 150,000, התפרעתי, אבל מה עם שמונה וחצי מיליון יהודים בתפוצות?

התפוצות עומר ינקלביץ': זה המנדט שלי ובזה אני בחרתי – מה זה בחרתי?

התפוצות עומר ינקלביץ': זה מנדט המשרד הזה.

התפוצות עומר ינקלביץ': ברוך השם, משרד העלייה והקליטה עושה עבודה טובה, ולכן אני מניחה שנייה את נושא העלייה בצד.

התפוצות עומר ינקלביץ': חברי חבר הכנסת אבוטבול, בנושא בתי העלמין בתפוצות אני חייבת לומר שהמשרד באופן עקרוני ניהל פרויקט ומיזם עם שותפים, פרויקט "שלום קור" שלנו, שהוא פרויקט התנדבותי בבתי העלמין במזרח אירופה ובמקומות נוספים.

התפוצות עומר ינקלביץ': הפרויקט נמשך.

התפוצות עומר ינקלביץ': דווקא נתנו לנושא הזה לא מעט דגש, ואני אשמח, אם תרצה, להרחיב בנתונים, אבל זה כן היה משמעותי בעבורנו.

התפוצות עומר ינקלביץ': מה שלי חשוב לומר – אני יכולה להמשיך פה לעמוד ולהרחיב בשיח – אני מבקשת, באמת אתם יוצאים עכשיו לדרך בכנסת, אני מניחה שהנושא הזה יעלה בה ותהיה בו מורכבות: רבותיי, יהדות התפוצות מביטה עלינו, נושאת את העיניים לכאן, המחלוקות האלה.

התפוצות עומר ינקלביץ': ואני מדברת עכשיו על דור העתיד, אני מדברת על מה שקורה בקמפוסים, על ההתמודדות שלהם עם ה-BDS, על ההתמודדות שלהם עם הטירוף – עם הטירוף, עם הדה-לגיטימציה הנוראית נגד מדינת ישראל.

התפוצות עומר ינקלביץ': הם מתמודדים עם אתגרים נוראיים.

התפוצות עומר ינקלביץ': בואו אנחנו שנייה נעצור, שנייה נניח בצד את המחלוקות וננהל שיח מאחד, כמשפחה, שיח מכיל, שיח אוהד, ולא נקצין ולא נשים דגש על מחלוקות ועל קיטוב.

התפוצות עומר ינקלביץ': אני מקווה שעניתי לכם.

התפוצות עומר ינקלביץ': תודה רבה.

יבגני סובה: – – – אי-אפשר להיבחר בפריימריז – – –

יריב לוין: תודה רבה.

יריב לוין: תודה רבה לשרה עומר ינקלביץ', ובאמת ברכות על העשייה שלך ואיחולי הצלחה גדולה בהמשך.

יריב לוין: תודה רבה.

התפוצות עומר ינקלביץ': תודה רבה.

יריב לוין: אם כן, חברות וחברי הכנסת, בכך תם סדר-היום.

יריב לוין: הישיבה הבאה תתקיים ביום שני, ל' בניסן התשפ"א, 12 באפריל 2021, בשעה 16:00.

יריב לוין: ישיבה זו נעולה.